SF รับเต็มส่วนแบ่งกำไรเมกาบางนากูรูเพิ่มประมาณการสะท้อนการเติบโต
โบรกฯเพิ่มประมาณการ และราคาเป้าหมาย SF สะท้อนการเติบโต ขณะที่ส่วนแบ่งกำไรจากเมกาบางนาเพิ่มขึ้นตามการปรับค่าเช่า
4 ก.ย. 2558

บล.เมย์แบงก์ กิมเอ็ง (ประเทศไทย) ระบุในบทวิเคราะห์ (4 ก.ย.) ว่า บริษัท สยามฟิวเจอร์ ดีเวลอปเมนท์ จำกัด (มหาชน) หรือ SF มีแนวโน้มเติบโตอย่างมีเสถียรภาพจากการปรับขึ้นค่าเช่า อัตราเข้าเช่าอยู่ในระดับสูงต่อเนื่อง และลดต้นทุน อีกทั้งมีการปรับปรุงและขยายพื้นที่เช่าของโครงการเดิม ขณะที่ส่วนแบ่งกำไรจากเมกาบางนาเพิ่มขึ้นจากการปรับค่าเช่า เพิ่มรายได้จากพื้นที่ส่วนกลาง และ ดอกเบี้ยจ่ายลดลง
ฝ่ายวิจัยปรับมีการปรับเพิ่มประมาณการสะท้อนผลประกอบการที่แข็งแกร่งนอกจากนั้น การขายหรือให้เช่าที่ดินเปล่าจะเป็นอัพไซด์ต่อประมาณการ อย่างไรก็ตาม ได้มีการปรับ Valuation ตามภาวะตลาดหลักทรัพย์ ประเมินราคาเป้าหมายของ SF ด้วย PBV 1.5 เท่า (จากเดิม 2 เท่า) ซึ่งเป็นระดับค่าเฉลี่ย ได้ราคาเป้าหมายใหม่ที่ 7 บาท ปัจจุบันหุ้นซื้อขายที่ PBV 1.2 เท่า ยังคงคำแนะนำ ซื้อ  